Bjørn Brandenborg (S), 2026-01-16:
Tak for det.
Som ved det foregående punkt er det mig, der ved den her redegørelse fremfører vores synspunkter, da vores forsvarsordfører ikke har mulighed for at være her i dag.
Jeg vil starte med at takke forsvarsministeren for redegørelsen.
I Socialdemokratiet er vi af den overbevisning, at ligestilling ikke bare er et nicheområde, men en grundlæggende demokratisk værdi og forudsætning – intet demokrati uden ligestilling.
Det gælder selvfølgelig også i forsvaret.
Forsvaret er ikke bare en arbejdsplads.
Det er en institution, som bærer statens uniform, og som har ansvaret for vores alle sammens fælles sikkerhed.
Derfor er det afgørende, at alle, der trækker i trøjen, mødes med respekt, ordentlighed og lige muligheder.
Socialdemokratiet ser meget positivt på redegørelsen.
Den viser et Forsvarsministerium, der tager ansvar og arbejder systematisk med både ligestilling og forebyggelse af kønskrænkende adfærd.
Den viser, at der er sket reelle fremskridt.
Samtidig viser den også, at arbejdet med at styrke ligestillingen og komme kønskrænkende adfærd til livs langtfra er færdigt.
F.eks. lever størstedelen af Forsvarsministeriets myndigheder ikke op til målene i forhold til andel af kvinder i de øverste ledelseslag.
Forsvaret har historisk været mandsdomineret, det er ingen hemmelighed, men det ændrer sig forhåbentlig nu.
Det handler ikke om symbolpolitik.
Det handler om forsvaret af vores land.
Fremtidens forsvar står over for nye teknologier, hybride trusler og en grundlæggende anden sikkerhedspolitisk situation, end vi har været vant til i årtier.
Det kræver flere hænder, men også flere kompetencer.
Derfor har vi ganske enkelt ikke råd til at vælge halvdelen af befolkningen fra.
Vi har brug for alle.
Ligestilling kan ikke eksistere side om side med chikane og krænkelser.
Uønsket seksuel opmærksomhed er en direkte barriere for både trivsel, fastholdelse og rekruttering.
Derfor er Socialdemokratiet helt enig i princippet om nultolerance.
Én hændelse er én for meget, og der skal reageres konsekvent, professionelt og med respekt for både den krænkede og retssikkerheden.
Udøver man chikane og krænkelser, er det ud på røv og albuer.
Det hører hverken hjemme i forsvaret eller på nogen som helst anden arbejdsplads.
Vi bakker op om, at indsatsen skal være både central og lokal.
Forsvaret er ikke en ensartet arbejdsplads, men har mange forskellige enheder med forskellige kulturer og vilkår.
Derfor skal initiativerne give mening der, hvor hverdagen foregår, hvorfor vi er glade for, at der i de kommende forhandlinger for ligestilling i værnepligten lægges op til en differentieret indsats.
Det kunne måske også overvejes at operere med differentierede indsatser i andre dele af Forsvarsministeriets ressort.
Endelig er det vigtigt, at ligestilling også tænkes ind i forsvarets internationale engagement.
Arbejdet med kvinder, fred og sikkerhed er ikke kun en udenrigspolitisk forpligtelse; det er en sikkerhedspolitisk nødvendighed.
Endnu en gang tak til forsvarsministeren for den fyldestgørende redegørelse.
Den bidrager til åbenhed og transparens, og den giver Folketinget et solidt grundlag for at følge udviklingen tæt.
Tak for ordet.